**APROB,**

**Cătălin – Marian Predoiu**

**Ministrul Justiției**

**REFERAT DE APROBARE**

În acord cu prevederile art. 19 alin. (8) din Legea nr. 129/2019 pentru prevenirea şi combaterea spălării banilor şi finanțării terorismului, precum şi pentru modificarea şi completarea unor acte normative, astfel cum a fost modificat de Ordonanța de urgență a Guvernului nr. 111/2020 privind modificarea şi completarea Legii nr. 129/2019 pentru prevenirea şi combaterea spălării banilor şi finanţării terorismului, precum şi pentru modificarea şi completarea unor acte normative, pentru completarea art. 218 din Ordonanţa de urgenţă a Guvernului nr. 99/2006 privind instituțiile de credit şi adecvarea capitalului, pentru modificarea şi completarea Legii nr. 207/2015 privind Codul de procedură fiscală, precum şi pentru completarea art. 12 alin. (5) din Legea nr. 237/2015 privind autorizarea şi supravegherea activităţii de asigurare şi reasigurare, accesul la registrul central al beneficiarilor reali prevăzut la alin. (5) lit. a) ( ținut de Oficiul Național al Registrului Comerțului - ONRC) este asigurat, în conformitate cu normele privind protecţia datelor cu caracter personal:

a) autorităţilor care au competenţe de supraveghere şi control, organelor judiciare, în condiţiile Legii nr. 135/2010 privind Codul de procedură penală, cu modificările şi completările ulterioare, şi Oficiului Naţional pentru Prevenirea şi Combaterea Spălării Banilor (ONPCSB), în timp util, fără nicio restricţie şi fără a alerta persoana în cauză;

b) entităţilor raportoare atunci când aplică măsurile de cunoaştere a clientelei;

c) oricărei persoane fizice sau juridice.

În conformitate cu dispoziţiile art. 19 alin. (82) din legea mai sus amintită, accesul la Registrul beneficiarilor reali ținut de ONRC este asigurat în conformitate cu normele privind protecţia datelor cu caracter personal, persoanelor fizice sau juridice îndreptăţite conform alin. (8) lit. c), cu condiţia înregistrării online şi plăţii unei taxe/unui tarif administrativ(e) stabilit(e) de autorităţile prevăzute la alin. (5), care nu trebuie să depăşească costurile administrative asociate punerii la dispoziţie a informaţiilor, inclusiv costurile de întreţinere şi dezvoltare a registrului. Procedura privind înregistrarea online şi cuantumul taxei/tarifului se aprobă prin ordin al ministrului justiţiei sau prin ordin al preşedintelui Agenţiei Naţionale de Administrare Fiscală, după caz.

Potrivit dispoziţiilor art. VIII alin. (7) din Ordonanța de urgență a Guvernului nr. 111/2020, ordinul ministrului justiției prevăzut la art. 19 alin. (82) din Legea nr. 129/2019, cu modificările ulterioare, se emite în termen de 90 de zile de la data intrării în vigoare a ordonanței (15.07.2020) şi se publică în Monitorul Oficial al României, Partea I.

Așadar, în vederea respectării acestor dispoziții legale precitate, în conformitate cu prevederile art. 19 alin. (82) teza finală din Legea nr. 129/2019, este necesară emiterea unui ordin de aprobare a procedurii de înregistrare on-line pentru accesul la Registrul beneficiarilor reali prevăzut de art. 19 alin. (5) lit. a) din Legea nr. 129/2019.

Astfel, potrivit procedurii aprobate prin ordinul anexat, persoanele fizice sau juridice îndreptățite conform art. 19 alin. (8) lit. c) din Legea nr. 129/2019 se înregistrează on-line în portalul de servicii al ONRC și solicită accesul la serviciul on-line de furnizare informații din Registrul beneficiarilor reali. Accesul la datele din Registrul beneficiarilor reali este asigurat persoanelor indicate mai sus, prin portalul de servicii on-line al ONRC, cu condiția achitării on-line a tarifului legal aferent.

Procedura aprobată prin ordinul anexat va fi aplicată și autorităților care au competență de supraveghere și control, organelor judiciare, ONPCSB și entităților raportoare potrivit art. 19 alin. (8) din Legea nr. 129/2019, în situația în care optează pentru asigurarea acestei modalități de acces la Registrul beneficiarilor reali. Pentru acestea, accesul la Registrul beneficiarilor reali este asigurat cu titlu gratuit, în urma înregistrării on-line în portalul de servicii al ONRC, pe baza unui document semnat electronic de către reprezentantul legal.

Pentru facilitarea accesului la serviciile online atât a persoanelor fizice şi juridice îndreptățite precum şi a autorităților, organelor, entităților prevăzute de lege, ONRC va emite un ghid de utilizare a serviciului, ce va fi aprobat prin decizia directorului general al ONRC.

Cât privește tariful pentru accesul la informațiile din Registrul beneficiarilor reali, din analiza efectuată la nivelul ONRC s-a stabilit că din Registrul beneficiarilor reali se vor elibera două tipuri de informații, respectiv informații privind beneficiarii reali ai unei persoane juridice (situația la zi) și eliberarea unui raport istoric privind beneficiarii reali ai unei persoane juridice/calitatea de beneficiar real al unei persoane fizice. Acestea vor fi eliberate exclusiv online, contra unui tarif care nu trebuie să depăşească costurile administrative asociate punerii la dispoziţie a informaţiilor, inclusiv costurile de întreţinere şi dezvoltare a registrului.

Pentru stabilirea tarifelor celor două operațiuni a fost previzionat numărul de solicitări pe o perioadă de cinci ani pornind de la numărul de persoane juridice active la 31.12.2019.

De asemenea, s-a estimat, pe o perioadă de 5 ani, și numărul solicitărilor de informații privind beneficiarii reali ai unei persoane juridice (situația la zi) și de eliberare a raportului istoric privind beneficiarii reali ai unei persoane juridice/calitatea de beneficiar real al unei persoane fizice. Totodată, s-a stabilit ponderea tuturor cheltuielilor administrative în totalul cheltuielilor ONRC, bază pentru determinarea cheltuielilor anuale pe cele două tipuri de informații și s-au avut în vedere și cheltuielile cu aplicația informatică dedicată Registrului beneficiarilor reali.

Prin raportarea cheltuielilor anuale, astfel determinate, la numărul anual de informații pe cele două tipuri, au rezultat costurile aferente per informație prevăzute în Anexa 2 al ordinului

Față de cele prezentate, a fost elaborat prezentul proiect de ordin pentru aprobarea ”Procedurii de înregistrare on-line și de aprobare a tarifelor pentru accesul la Registrul beneficiarilor reali ţinut de Oficiul Naţional al Registrului Comerţului”.